|  |  |
| --- | --- |
| ГРБОВИ ЗА МЕМОРАНДУМ | Република СрбијаАутономна покрајина Војводина**Покрајински секретаријат за здравство**Булевар Михајла Пупина 16, 21000 Нови СадТ: +381 21 487 4385 Ф: +381 21 456 119psz@vojvodina.gov.rs |
|  | БРОЈ: 138-111-52/2021-02-4 |  ДАТУМ: 28. септембар 2021. године |

На основу члана 94. и члана 102. Закона о запосленима у аутономним покрајинама и јединицама локалне самоуправе („Службени гласник РС“ бр. 21/2016, 113/2017, 95/2018, 113/2017 – др закон, 95/2018 – др. закон, 86/2019 – др. закон и 157/2020 – др. закон) члана 12. и члана 13. Уредбе о спровођењу интерног и јавног конкурса за попуњавање радних мест у аутномним покрајинама и јединицама локалне самоуправе („Службени гласник РС“, број 95/2016) и члана 24. став 2. Покрајинске скупштинске одлуке о покрајинској управи („Службени лист АПВ број 37/2014, 54/2014, 37/2016, 29/2017, 24/2019 и 66/2020) Покрајински секретаријат за здравство оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКОГ РАДНОГ МЕСТА**

**У ПОКРАЈИНСКОМ СЕКРЕТАРИЈАТУ ЗА ЗДРАВСТВО**

**I Орган у коме се радно место попуњава:** Покрајински секретаријат за здравство, Нови Сад, улица Булевар Михајла Пупина број 16.

**II Радно место које се попуњава:** Санитарни инспектор у Одељењу за санитарну инспекцију Нови Сад, звање саветник, 2 извршиоца на неодређено време.

**Опис послова радног места:** Обавља послове инспекцијског надзора непосредним увидом у поступање предузећа, установа и других правних и физичких лица у погледу примене закона и других прописа и предузимање прописаних мера у областима под санитарним надзором; врши инспекцијски надзор, израђује записник и по потреби налаже мере, односно доноси решења ради отклањања утврђених неправилности; врши контролу извршења наложених мера и контролу благовремености извршења наложених мера; обавља инспекцијске и са њима повезане стручне послове који обухватају: санитарни надзор у области заштите становништва од заразних болести, безбедности хране, здравствене исправности предмета опште употребе у производњи и промету, јавног снабдевања становништва хигијенски исправном водом за пиће; контролу санитарно-хигијенског стања објеката под санитарним надзором и средстава јавног саобраћаја; санитарни надзор над лицима која су законом стављена под здравствени надзор, као и надзор над постројењима, уређајима и опремом која се користи ради обављања делатности под санитарним надзором; контрола спровођења програма за стицање основних знања о хигијени хране и личној хигијени код субјеката под санитарним надзором; израђује анализе, извештаје и информације у вези обављених надзора; утврђивање санитарно-хигијенских и здравствених услова објеката под санитарним надзором у поступцима изградње или реконструкције и редовну контролу над тим објектима; решава у управним стварима у првом степену, изриче управне мера и подноси пријаве надлежним правосудним органима; даје мишљења на планска документа, мишљења о санитарним условима у поступку издавања акта о урбанистичко-техничким условима у поступцима изградње објеката под санитарним надзором; даје опште и посебне санитарне услове потребне за издавање акта о урбанистичким условима у објектима под санитарним надзором и санитарну сагласност на пројектно-техничку документацију и коришћење објеката под санитарним надзором;учествује у изради извештаја о раду Одељења/Одсека; учествује у изради евиденције објеката под санитарним надзором и води евиденцију објеката под санитарним надзором, води евиденције и израђује извештаје о извршеним инспекцијским прегледима, наложеним мерама и друге извештаје о раду; обавља статистичко-евиденционе послове; поступа по представкама и извештава подносиоце о предузетим мерама и даје обавештења странкама; сарађује са инспекцијским, правосудним и другим органима и институцијама; обавља и друге послове које му одреди покрајински секрертар, помоћник покрајинског секретара за санитарни надзор и јавно здравље и начелник Одељења или шеф Одсека.

**Општи услови за рад на радном месту:** држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу, органу аутономне покрајине или јединице локалне самоуправе због теже повреде дужности из радног односа, да није правноснажно осуђиван на казну затвора од најмање шест месеци.

**Посебни услови за рад на радном месту:** Стечено високо образовање из научне области медицинске науке или из стручне области грађевинско инжењерство, технолошко инжењерство или архитектуре на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и најмање 3 године радног искуства у струци, основни ниво оспособљености за рад на рачунару и пробни рад од шест месеци.

**Стручне оспособљености, знање и вештине које се проверавају у изборном поступку:** познавање области из делокруга рада Покрајинског секретаријата за здравство и стручно знање из области рада на радном месту: Закон о општем управном поступку („Службени гласник РС“, број 18/2016 и 95/2018 – аутентично тумачење), Закон о инспекцијском надзору („Службени гласник РС“, број 36/2015, 44/2018 – др. закон и 95/2018), Закон о санитарном надзору („Службени гласник РС“, број 125/2004), Закон о заштити становништва од заразних болести („Службени гласник РС“, број 15/2016, 68/2020 и 136/2020), Закон о предметима опште употребе („Службени гласник РС“, број 25/2019), Закон о безбездбноси хране („Службени гласник РС“, број 41/2009 и 17/2019), Закон о водама („Службени гласник РС“, број 30/2010, 93/2012, 101/2016, 95/2018 и 95/2018 – др. закон), Закон о заштити становништва од изложености дуванском диму („Службени гласник РС“, број 30/2010), Закон о биоцидним производима („Службени гласник РС“, број 36/2009, 88/2010, 92/2011 и 25/2015), Закон о хемикалијама („Службени гласник РС“, број 36/2009, 88/2010, 92/2011, 93/2012 и 25/2015); вештина комуникације, аналитичко резоновање и логичко закључивање; оспособљености за рад на рачунару.

 **Начин провере стручне оспособљености, знања и вештина кандидата:**

* Познавање области из делокруга рада Покрајинског секретаријата за здравство и стручно знање из области рада на радном месту провераваће се путем теста ( писмено ) и усмено непосредним разговором са кандидатом;
* Оспособљеност за рад на рачунару провераваће се решавањем задатака (практичним радом на рачунару)
* Вештина комуникација, аналитичко резоновање и логичко закључивање провераваће се усмено непосредним разговором са кандидатом.

**III Место рада:** Нови Сад, улица Булевар Михајла Пупина 25.

**IV Адреса на коју се подносе пријаве:** Покрајински секретаријат за здравство, Нови Сад, улица Булевар Михајла Пупина 16, са назнаком „За јавни конкурс – санитарни инспектор Нови Сад“.

**V Лице задужено за давање обавештења о конкурсу:** Млађен Симић, тел: 021 4874748 и 063 692918.

 **VI Датум оглашавања:** 04. октобар 2021.

 **VII Рок за подношење пријава:** Рок за подношење пријава је **15 дана** и почиње да тече наредног дана од дана објављивања обавештења о јавном конкурсу у дневном листу „Курир“.

**VIII Докази који се прилажу уз пријаву на конкурс:** Потписана пријаваса биографијом и наводима о досадашњем радном искуству, са наведеном адресом за пријем поште, контакт телефоном и по могућности интернет адресом; оригинал или оверена фотокопија уверења о држављанству Републике Србије, не старије од шест месеци; оригинал или оверена фотокопија извода из матичне књиге рођених; фотокопија личне карте, односно испис очитане биометријске личне карте; оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту (лица са положеним правосудним испитом уместо уверења о положеном државном стручном испиту достављају оригинал или оверену фотокопију уверења о положеном правосудном испиту); оригинал или оверена фотокопија доказа о најмање три година радног искуства у струци (потврде, решења, уговори и други акти из којих се може утврдити на којим пословима, у ком периоду и са којом стручном спремом је стечено радно искуство); оригинал или оверена фотокопија уверења МУП-а да кандидат није правноснажно осуђиван на безусловну казну затвора од најмање шест месеци, не старије од шест месеци; доказ да кандидату није раније престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа (решење о престанку радног односа уколико је учесник јавног конкурса раније радио у државном органу, односно органу аутономне покрајине или јединице локалне самоуправе).

Сви докази прилажу се у оригиналу или у фотокопији која је оверена у општини, суду или код јавног бележника.

**НАПОМЕНА:** Законом о општем управном поступку (''Службени гласник РС'', број 18/2016 и 95/2018 ), прописано је, између осталог да су органи у обавези да по службеној дужности, када је то неопходно за одлучивање, у складу са законским роковима, бесплатно размењују, врше увид, обрађују и прибављају личне податке о чињеницама садржаним у службеним евиденцијама, осим ако странка изричито изјави да ће податке прибавити сама.

Докази који се прилажу уз пријаву на јавни конкурс, а о окојима се води службена евидениција су: уверење о држављанству, извод из матичне књиге рођених, уверење о положеном државном стручном испиту, уверење о положеном правосудном испиту и уверење МУП-а да кандидат није правоснажно осуђен на безусловну казну затвора од најмање 6 месеци.

Учесник јавног конкурса може да се определи да наведене доказе орган прибави по службеној дужности односно да ће сам прибавити доказе у прописаном року. Уколико се учесник јавног конкурс определи да орган по службеној дужности прибави тражене доказе, дужан је да се писмено изјасни о давању сагласности за коришћење личних података у сврху прикупљања наведених података и да уз пријаву на јавни конкурс достави изјаву о томе ( изјава I ). Ако се учесник конкурса определи дада сам прибави наведене доказе дужан је да се о томе изјасни и да уз пријаву на јавни конкурс достави писану изјаву ( изјава II ).

Обрасци изјва налазе се на интернет страници Службе за управљање људским ресурсима: [www.ljudskiresursi.vojvodina.gov.rs](http://www.ljudskiresursi.vojvodina.gov.rs) и интернет страници Покрајинског секретаријата за здравство [www.zdravstvo.vojvodina.gov.rs](http://www.zdravstvo.vojvodina.gov.rs).

**IX Трајање радног односа: Радни однос се заснива на неодређено време.**

**X Место, дан и време када ће се спровести изборни поступак:** Cа кандидатима чије су пријаве благовремене, допуштене, разумљиве и потпуне, уз које су приложени сви потребни докази и који испуњавају услове за рад на оглашеном радном месту провера стручних оспособљености, знања и вештина које се вреднују у изборном поступку, обавиће се у Покрајинском секретаријату за здравство, Нови Сада улица Булевар Михајла Пупина број 16, о чему ће кандидати бити обавештени на контакте (бројеве телефона и адресе) које наведу у својим пријавама.

**НАПОМЕНА:** Кандидати који први пут заснивају радни однос у државном органу, органу аутономне покрајине или јединице локалне самоуправе подлежу пробном раду од 6 месеци. Кандидати без положеног државног стручног испита примају се на рад под условом да тај испит положе до окончања пробног рада. Кандидати са положеним правосудним испитом уместо доказа о положеном државном стручном испиту подносе доказ о положеном правосудном испиту.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или фотокопији овереној у општини или суду или од стране јавног бележника биће одбачене.

Јавни конкурс спроводи Конкурсна комисија именована од стране покрајинског секретара за здравство решењем број 138-111-52/2021-02-2 од 27.09.2021. године

Овај оглас објављује се на интернет страници Службе за управљање људским ресурсима [www.ljudskiresursi.vojvodina.gov.rs](http://www.ljudskiresursi.vojvodina.gov.rs), интернет страници Покрајинског секретаријата за здравство [www.zdravstvo.vojvodina.gov.rs](http://www.zdravstvo.vojvodina.gov.rs), а у дневном листу „Курир“ објављује се обавештење о јавном конкурсу и адресе интернет страница на којима је оглас објављен.

**ПОКРАЈИНСКИ СЕКРЕТАР ЗА ЗДРАВСТВО**

проф. др Зоран Гојковић